Drie sterf, 20 beseer toe talle voertuie botsDie ongelukstoneel in Fourways, noord van Johannesburg. Foto: Verskaf Drie mense is Dinsdagoggend dood en sowat 20 beseer in ŉ botsing op Cedarweg by Fourways, Johannesburg, waarin talle voertuie betrokke was. Russel Meiring, woordvoerder van ER24, sê ER24-paramedici tesame met beamptes van Life Healthcare en ander nooddienste het by hul aankoms talle voertuie op die ongelukstoneel versprei aangetref. ŉ Ligteafleweringsvoertuig het op sy sy in die regterbaan gelê terwyl talle ander voertuie langs of in die pad was. Paramedici het die beseerdes begin ondersoek en vasgestel dat drie mans reeds aan ernstige beserings beswyk het, het Meiring gesê. Altesaam 20 mense is op die toneel behandel vir beserings wat gewissel het van gering tot ernstig en daarna na nabygeleë hospitale geneem. Die oorsaak van die botsing is nog nie bekend nie. Die owerheid stel ondersoek in.